K. Tóthová, poslankyňa: (2009-12-10):
Nuž chcem vás presvedčiť, že nevystupujem preto, aby občania boli ku mne ústretoví a nie kvôli voľbám, ale vystupujem preto, že ešte za pôsobenia na Právnickej fakulte Univerzity Komenského, kedy boli problémy so životným prostredím a kritikou životného prostredia, som presadila výučbu práva životného prostredia, aj učebnice viedla. A potom, keď bol problém s publikáciou Bratislava nahlas, tak výučba tohto predmetu mi bola vzatá, lebo som ju vraj veľmi aktívne prednášala. A aktívne preto, lebo som hlboko presvedčená, že životné prostredie treba chrániť. A preto aj niekoľko viet som sa rozhodla povedať v tomto pléne. Ťažba uránu má dve roviny: právnu a ľudskú. Vôbec sa mi nezdá, že by tá právna rovina nebola pokrytá. Môžeme diskutovať o tom, že je možné prijať účinnejšie zákony, a ja som za, opakujem, som za a podporím ich. Ale vôbec nemôžem súhlasiť s tým, že Slovensko nemá právnu reguláciu, ktorá by chránila životné prostredie. Veď už samotný čl. 44 ústavy hovorí, že nikto nesmie nad mieru ustanovenú zákonom ohrozovať životné prostredie. Ďalej štátu sa výslovne v tomto článku ukladá uskutočňovať „účinnú starostlivosť o životné prostredie“. Navyše máme zákon o životnom prostredí, v množstve zákonov niektoré komponenty životného prostredia priamo chránené. V čom je problém? Problém je v tom, že rozhodujú ľudia s nedostatočným ekologickým cítením. Opakujem a budem to opakovať stále. Tí, ktorí rozhodujú, majú buď nie dobrý vzťah k životnému prostrediu, potom ich na tie miesta nemožno dosadiť, alebo nemajú dostatočné ekologické cítenie. Nechcem zdôrazniť tretí moment, ktorý je v nedostatku morálky, že môžu podľahnúť aj lobistickým tlakom. Vážení, keby sa rozhodovalo tak, ako je v zákonoch, ako je v ústave, tak takéto problémy by sme v praxi nemali. Ja som – trošku odbočím – predložila zákon o hazardných hrách. Jasne je v zákone povedané, nesmú deti do 18 rokov hrať na hracích automatoch. Každý prevádzkovateľ je povinný toto kontrolovať. Keď to poruší, sú vysoké sankcie. Krásna legislatíva! Tam niet bieleho miesta, niet štrbinky, keby bola ochota to realizovať. Veď vojdite a pozrite sa do herne, ako nám tam detičky hrajú. Obdobne je to so životným prostredím. Opakujem, môžeme zdokonaliť. Treba zdokonaliť, ale treba zdôrazňovať a vyžadovať, aby tí, ktorí na príslušných miestach rozhodujú, rozhodovali s náležitým ekologickým cítením. A aj vydefinovanie štátneho záujmu, ja som za to, aby sa štátne záujmy vydefinovali. Ale ak hovoríme, že nie je vydefinovaný, tak ja potom vravím, že v ústave je vydefinovaný, pretože štát je povinný. A tam je jasne povedané „štátny záujem“. Zároveň je povedané, že každý má právo na priaznivé životné prostredie. Ale povinnosť štátu je jasne v ústave vydefinovaná. Bola by som rada, keby takto boli vydefinované aj ďalšie štátne záujmy. A teraz poďme v rovine ľudskej a rovine zdravého rozumu. Hovorí sa, že Slovensko by malo rozvíjať vidiecku turistiku, že teda máme prírodné zdroje termálnych kúpeľov. Toto by sme mali rozviesť, rozvíjať, podporovať. Prosím vás pekne, kto príde na vidiecku turistiku, keď bude tu ťažba uránu? To nie je logicky zlučiteľné. Ďalej, a už to tu bolo naznačené a ja to chcem podčiarknuť, ťažba uránu nám môže spodné vody ohroziť a to je veľmi vážna vec. Slovensko má dobré spodné vody, dokonca máme na Žitnom ostrove rezervoár pitnej vody takmer aj pre celú Európu. Je slepý ten, kto nehľadí do budúcna a nevie, že v budúcnosti pitná voda bude mať rovnakú, ak nie vyššiu hodnotu a cenu ako urán. Veď vývoj ide z ekologických zdrojov, áno, zdroj slnka, zdroj vetra a podobne. Ale aj keby sme sa museli niečoho zriecť, čistej pitnej vody sa zriecť nemôžeme. To je niečo, bez čoho nie že nebudeme mať náležitú životnú úroveň, ale nebudeme môcť možno vôbec dobre existovať. Takže pri týchto otázkach, myslím, ľudsky aspekt musí každému, kto rozmýšľa, má zdravý rozum, povedať, že priorita čistoty vody, čistoty ovzdušia a musí povedať uránu jednoznačne nie. A taký je aj môj postoj a všetky uznesenia aj legislatívne návrhy, ktoré boli signalizované, že prídu z výboru, ja jednoznačne podporím. Ďakujem za pozornosť.